**Uttalelse fra deltakerne på årsmøtet for Samarbeidsrådet for kristne kirker i Barentsregionen, SKKB**

**Inari, Finland**

**10.10.2018**

Det er på tide å handle nå!

I brevet vårt til Presidenten i Arktisk Råd sommeren 2017, ba SKKB om at Rådet må se på Arktis som mye mer enn bare en mulig energikilde.

Etter spesialrapporten fra FN sitt mellomstatlige panel for klimaendringer (IPCC) i oktober 2018, er vi enda mer overbevist om at verden må bytte til ren energi og bærekraftige måter å leve på. Vi forstår at vanskelige valg er nødvendige. Derfor ber vi våre politiske ledere om å handle nå, ikke senere.

Vi, medlemmer av SKKB, vil minne våre politiske ledere om at vi alle, men spesielt det samiske - og andre urfolk som bor i Arktis, allerede lider under virkningene av klimaendringa. Effekten av klimaendringa ødelegger for både urfolks mulighet til å fortsette sin tradisjonelle levemåte, og levekåra for dem som allerede lever i fattigdom i det globale sør, i tørke, oversvømmelser og stigende havnivå; kort sagt, for dem som minst har bidratt til problemet. Nå må de også bli inkludert i å finne bærekraftige løsninger for alle. Vi trenger alle håp og villighet til å forandre.

Som kristne ser vi det som vår plikt, ikke bare å ta vare på skaperverket, men også å velsigne det som medlemmer av et kongelig presteskap (1 Peters brev 2,9). Det er for oss et spørsmål om åndelig innsats å unngå fristelsen til individuell, forretningsmessig, nasjonal eller kontinental egoisme. Kristendom er primært om Jesu Kristi offer «… for verdens liv» (ortodoks liturgi). På samme måte er vi kalt til å ofre oss selv, våre liv og vår materielle rikdom for kommende generasjoner.

Samene, som er urfolket i denne delen av Europa og tar del i dette møtet med sine representanter, lever tett på naturen og har sitt spesielle forhold til den. Urfolks meninger, kunnskap og erfaringer er verdifulle i vårt felles arbeid for å møte virkningene av klimaendring. Vi har alle mye å lære fra deres synspunkt.

Biskop Olav Øygard

Nord-Hålogaland bispedømme, Norway

Leder i Samarbeidsrådet for kristne kirker i Barentsregionen

Samarbeidsrådet for kristne kirker i Barentsregionen er et økumenisk nettverk som samler lutherske og ortodokse kirker i de nordligste bispedømmene i Russland, Norge, Sverige og Finland.